S-625/2009

Mál þetta, sem þingfest var 17. desember 2009 og dómtekið sama dag, er höfðað með ákæru lögreglustjórans á Selfossi, útgefinni 16. nóvember 2009, á hendur H-kk-þgf M-kk-þgf M-kk-þgf, kt. 000000-0000, Holtsgötu 6, Hafnarfirði,

„fyrir eftirfarandi brot öll framin á árinu 2008:

I.

fyrir neðangreind innbrot og þjófnaði í sumarhúsahverfinu Bjarkarborgum í Grímsnes- og Grafningshreppi að kvöldi sunnudagsins 10. ágúst og aðfaranótt mánudagsins 11. ágúst:

a. í sumarhúsið Hlíð að Bjarkarbraut 27, með öryggisnúmer 220-7875, þar sem ákærði fór í gegnum útihurð á tengibyggingu með því að skera upp plast í glugga og stal þaðan nokkrum bjórdósum og 2 til 3 flöskum af viský og rauðvíni.

(033-2008-6198)

b. í sumarhús að Bjarkarbraut 29, með öryggisnúmer 220-7876, þar sem ákærði braut rúðu við útidyrahurð og stal þaðan hálfum pela af viský, hálfri flösku af gini og 2 til 3 bjórum.

(033-2008-6205)

c. í sumarhúsið Hreiðrið að Bjarkarbraut 2, með öryggisnúmer 220-7862, þar sem ákærði spennti upp glugga og stal þaðan bláu kúbeini.

(033-2008-6214)

d. í sumarhús að Bjarkarbraut 3, með öryggisnúmer 220-7863, þar sem ákærði spennti upp glugga í kjallara hússins ásamt útidyrahurð og stal þaðan einum og hálfum kassa af bjór, 2 flöskum af vodka og 1 flösku af koníaki.

(033-2008-6215)

e. í sumarhús að Bjarkarbraut 4, með öryggisnúmer 224-4162, þar sem ákærði spennti upp útidyrahurð ásamt hurð á skúr sem stendur á lóðinni og stal þaðan 5-8 dósum af bjór og 1 flösku af líkkjör.

(033-2008-6216)

f. í sumarhús að Bjarkarbraut 5, með öryggisnúmer 220-7864, þar sem ákærði spennti upp hurð á geymslu og stal þaðan DVD spilara af gerðinni United og sjónvarpsmóttakara.

(033-2008-6217)

Teljast brot ákærða varða við 244. gr. almennra hegningarlaga, nr. 19, 1940.

II.

fyrir tilraun til þjófnaðar

með því að hafa á sama tíma og í ákærulið I í þjófnaðarskyni gert tilraun til að brjótast inn í sumarhúsið Bjarkarbraut 24, með öryggisnúmar 223-3567, þar sem ákærði reyndi að spenna upp útidyrahurð, stofuhurð og 3 opnanlega glugga.

Telst brot ákærða varða við 244. gr., sbr. 20. gr. almennra hegningarlaga, nr. 19, 1940.

(033-2008-6219)

III.

fyrir þjófnað

með því að hafa, sunnudaginn 10. ágúst 2008 á Biskupstungnabraut í Grímsnes- og Grafningshreppi stolið silfurgráu reiðhjóli í eigu E-kk-ef H-kk-ef, kt. 000000-0000.

Telst brot ákærða varða við 244. gr. almennra hegningarlaga, nr. 19, 1940.

(033-2008-6212)

IV.

fyrir umferðalagabrot

með því að hafa, síðdegis miðvikudaginn 20. ágúst 2008 ekið bifreiðinni OO-609 suður Hörðuvelli á Selfossi sviptur ökurétti.

Telst brot ákærða varða við 1. mgr. 48. gr., sbr. 1. mgr. 100. gr. umferðarlaga nr. 50, 1987.

(033-2008-6468)

V.

fyrir umferðalagabrot

með því að hafa, síðdegis föstudaginn 14. nóvember 2008 ekið bifreiðinni NY-373 norður Laugarvatnsveg í Bláskógabyggð óhæfur til að stjórna ökutækinu örugglega vegna áhrifa amfetamíns, metamfetamíns og tetrahýdrókannabínólsýru uns ákærði missti stjórn á bifreiðinni sem valt og hafnaði utan vegar skammt frá Þóroddsstöðum.

Telst brot ákærða varða við 1., sbr. 2. mgr. 45. gr. a. umferðarlaga nr. 50, 1987, sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

(033-2008-8504)

VI.

með því að hafa, að kvöldi laugardagsins 20. desember 2008 ekið bifreiðinni MJ-521 vestur Suðurlandsveg við Biskupstungnabraut í Ölfusi óhæfur til að stjórna ökutækinu örugglega vegna áhrifa amfetamíns og tetrahýdrókannabínólsýru.

Telst brot ákærða varða við 1., sbr. 2. mgr. 45. gr. a. umferðarlaga nr. 50, 1987, sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

(033-2008-9338)

VII.

með því að hafa, aðfaranótt mánudagsins 29. desember 2008 að Stórhöfða 11 í Reykjavík stolið vélsleðakerru með skráningarnúmerið KL-203 í félagi við D-kk-þf Ö-kk-þf B-kk-þf, kt. 000000-0000, og U-kvk-þf L-kvk-þf S-kvk-þf, kt. 000000-0000.

Telst brot ákærða varða við 244. gr. almennra hegningarlaga, nr. 19, 1940.

(013-2008-5215)

Þess er krafist að ákærði verði dæmdur til refsingar og til að sæta sviptingu ökuréttar, frá 15. janúar 2010 að telja, samkvæmt 101. og 102. gr. umferðarlaga nr. 50, 1987 með síðari breytingum og til greiðslu alls sakarkostnaðar. Þá er þess einnig krafist með vísan til 1. mgr. 37. gr. vopnalaga nr. 16, 1998 að loftbyssa af óþekktri tegund verði gerð upptæk til ríkissjóðs.

Einkaréttarkrafa:

Í málinu gerir S-kk-nf B-kk-nf, kt. 000000-0000, kröfu vegna ákæruliðar I b um að ákærði verði dæmdur til greiðslu bóta að fjárhæð kr. 27.174.

Í málinu gerir einnig J-kk-nf A-kk-nf, kt. 000000-0000, kröfu vegna ákæruliðar II um að ákærði verði dæmdur til greiðslu bóta að fjárhæð kr. 300.000 auk vaxta skv. 8. gr. vaxtalaga nr. 38/2001 frá tjónsdegi til þess dags er mánuður er liðinn frá því að bótakrafa þessi er kynnt kærða, en með dráttarvöxtum skv. 9. gr. sömu laga frá þeim degi til greiðsludags.“

Ákærði kom fyrir dóminn þann 17. desember sl. og játaði sök í öllum ákæruliðum. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Játning ákærða er í samræmi við önnur gögn málsins og verður hann því sakfelldur fyrir brot sín. Ákærði kvaðst varðandi ákærulið VII hafa verið einn að verki. Ákærði samþykkti kröfu um upptöku eins og greinir í ákæru. Ákærði samþykkti bótakröfu S-kk-ef B-kk-ef að fjárhæð 13.974 krónur en hafnaði bótakröfum að öðru leyti.

Samkvæmt sakavottorði ákærða var hann dæmdur þann 12. mars 2008 til greiðslu 140.000 króna sektar til ríkissjóðs fyrir brot gegn 1., sbr. 2., mgr. 45. gr. a. umferðarlaga og sviptur ökurétti í fimm mánuði. Þá var ákærði dæmdur þann 9. janúar 2009 fyrir brot gegn 1., sbr. 2., mgr. 45. gr. a. og 1. mgr. 48. gr. umferðarlaga og gert að greiða 200.000 krónur í sekt í ríkissjóð og sviptur ökurétti í eitt ár og loks gekkst ákærði undir sátt þann 16. apríl 2009 fyrir brot gegn 1. mgr. 48. gr. og 37. gr. umferðarlaga og gert að greiða 110.000 krónur í sekt í ríkissjóð. Brot þau sem ákærði hefur verið sakfelldur fyrir nú, framdi hann frá ágúst til desember á árinu 2008 og verður honum því gerð refsing samkvæmt reglum 78. gr. almennra hegningarlaga. Um langa brotahrinu er að ræða hjá ákærða. Samkvæmt ákæruliðum I og II braust ákærði inn í sex sumarbústaði og stal þaðan áfengi og öðru verðmæti og gerði tilraun til þjófnaðar í þeim sjöunda. Samkvæmt ákærulið IV gerðist ákærði sekur um að aka í fyrsta sinn sviptur ökurétti. Samkvæmt ákæruliðum V og VI ók ákærði ítrekað undir áhrifum fíkniefna.

Samkvæmt matsgerð frá Rannsóknastofu í lyfja- og eiturefnafræði við Háskóla Íslands þann 8. desember 2008 kemur fram að í þvagi ákærða hafi fundist amfetamín, metamfetamín og tetrahýdrókannabínólsýra en efnin ekki verið í mælanlegu magni í blóði. Samkvæmt matsgerð frá 12. janúar vegna ákæruliðar VI. kemur fram að í þvagi ákærða hafi fundist amfetamín og tetrahýdrókannabínólsýra en ekki verið í mælanlegu magni í blóðinu. Ákærði kvaðst fyrir dóminum hafa verið í miklu rugli á þessum tíma, hann sé að taka sig á og sjái eftir öllu saman. Er refsing ákærða nú ákveðin fangelsi í fimm mánuði. Brot ákærða voru öll framin frá ágúst til desember á árinu 2008 en ákæra ekki gefin út fyrr en 16. nóvember 2009 eða rúmu ári eftir að ákærði játaði fyrst fyrir lögreglu að hafa brotist inn í bústaðina. Með vísan til þess að langt er um liðið frá því að ákærði játaði fyrir lögreglu og þess að hann játaði brot sín greiðlega fyrir dóminum og ungs aldurs ákærða, en hann er fæddur á árinu 1990, þykir rétt að skilorðsbinda þrjá mánuði refsingarinnar og skal hún niður falla að liðnum þremur árum frá uppkvaðningu dómsins haldi ákærði almennt skilorð eins og segir í dómsorði. Þá ber að svipta ákærða ökurétti ævilangt frá 15. janúar 2010 að telja en ákærði er sviptur ökurétti til þess dags samkvæmt dómi Héraðsdóms Reykjaness þann 9. janúar 2009.

Ákærði samþykkti bótakröfu að fjárhæð 13.974 krónur og verður hann dæmdur til greiðslu hennar, enda er hún studd gögnum. Öðrum bótakröfum verður að vísa frá dómi þar sem þær eru ekki nægjanlega studdar gögnum.

Krafist er upptöku á loftbyssu af óþekktri tegund. Ekki er að sjá að ákærði sé sakaður um ólögmætar vörslur vopna og verður krafa þessi því ekki tekin til greina.

Með vísan til 218. gr. almennra hegnignarlaga ber að dæma ákærða til greiðslu alls sakarkostnaðar sem er í málinu samkvæmt yfirlitum um sakarkostnað 265.826 krónur auk þóknunar skipaðs verjanda hans, S-kk-ef S-kk-ef hrl., sem þykir hæfilega ákveðin 70.000 krónur að teknu tilliti til virðisaukaskatts.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf M-kk-nf M-kk-nf, sæti fangelsi í fimm mánuði en fresta skal fullnustu þriggja mánaða refsingarinnar og skal hún niður falla að liðnum þremur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærði er sviptur ökurétti ævilangt frá 15. janúar 2010 að telja.

Ákærði greiði allan sakarkostnað, samtals 335.826 krónur, þar með talda þóknun skipaðs verjanda síns, S-kk-ef S-kk-ef hrl., 70.000 krónur að meðtöldum virðisaukaskatti.

Ákærði greiði S-kk-þgf B-kk-þgf, kt. 000000-0000, 13.974 krónur í skaðabætur.

Á-kvk-nf G-kvk-nf.